
讘讘讗 讘转专讗 讞 注"讗 - 驻讬专讜砖 砖讟讬讬谞讝诇抓

讗诇讜 转诇诪讬讚讬 讞讻诪讬诐? 讜诪注讬专讬诐: 讜专讬砖 诇拽讬砖 砖诇讗 讚专砖 诪讻讗谉 住讘专 诇讛 [住讘讜专 砖讬砖 诇驻专砖 讝讗转] 讻诪讜 砖讚专砖 专讘讗: "讗谞讬 讞讜诪讛" (砖讬专 讛砖讬专讬诐 讞, 讬) — 讝讜 讻谞住转 讬砖专讗诇, "讜砖讚讬 讻诪讙讚诇讜转" (砖讬专 讛砖讬专讬诐 讞, 讬) — 讗诇讜 讘转讬 讻谞住讬讜转 讜讘转讬 诪讚专砖讜转.





讜注诇 诪注砖讛 讻讙讜谉 讝讛 诪住讜驻专: 专讘 谞讞诪谉 讘专 专讘 讞住讚讗 专诪讗 讻专讙讗 讗专讘谞谉 [讛讟讬诇 讗转 转砖诇讜诐 诪住 讛拽专拽注 讙诐 注诇 讛讞讻诪讬诐], 讗诪专 诇讬讛 [诇讜] 专讘 谞讞诪谉 讘专 讬爪讞拽: 注讘专转 讗讚讗讜专讬讬转讗 讜讗讚谞讘讬讗讬 讜讗讚讻转讜讘讬 [注诇 讛转讜专讛 讜注诇 讛谞讘讬讗讬诐 讜注诇 讛讻转讜讘讬诐].





讗讚讗讜专讬讬转讗 [注诇 讛转讜专讛], 讚讻转讬讘 [砖谞讗诪专]: "讗祝 讞讘讘 注诪讬诐 讻诇 拽讚砖讬讜 讘讬讚讱" (讚讘专讬诐 诇讙, 讙), 讜讻讱 驻讬专讜砖讜, 讗诪专 诪砖讛 诇驻谞讬 讛拽讚讜砖 讘专讜讱 讛讜讗: 专讘讜谞讜 砖诇 注讜诇诐, 讗驻讬诇讜 讘砖注讛 砖讗转讛 诪讞讘讘 注诪讬诐 讜谞讜转谉 诇讛诐 诪诪砖诇讛 注诇 讬砖专讗诇 — 讻诇 拽讚讜砖讬讜 砖诇 讬砖专讗诇, 讻诇讜诪专, 转诇诪讬讚讬 讛讞讻诪讬诐, 讬讛讬讜 讘讬讚讱 讘诇讘讚, 讜讛诐 讗讬谞诐 谞讞砖讘讬诐 转讞转 砖诇讬讟转 讛注诪讬诐, 讜驻讟讜专讬诐 诪诇讛砖转转祝 讘诪住. 讜讬砖 诇驻专砖 讻讱 讗转 讛诪砖讱 讛驻住讜拽 讻注讜住拽 讘转诇诪讬讚讬 讞讻诪讬诐: "讜讛诐 转讻讜 诇专讙诇讱" (讚讘专讬诐 诇讙, 讙) — 转谞讬 [砖谞讛] 专讘 讬讜住祝: 讗诇讜 转诇诪讬讚讬 讞讻诪讬诐, 砖诪讻转转讬诐 专讙诇讬讛诐 诪注讬专 诇注讬专 讜诪诪讚讬谞讛 诇诪讚讬谞讛 诇诇诪讜讚 转讜专讛, "讬砖讗 诪讚讘专转讬讱" (讚讘专讬诐 诇讙, 讙) — 诇讬砖讗 讜诇讬转谉 讘讚讘讜专讜转讬讜 (讘讚讘专讬讜) 砖诇 诪拽讜诐.





讜注讜讚 注讘专转 讗讚谞讘讬讗讬 [注诇 讚讘专讬 讛谞讘讬讗讬诐], 讚讻转讬讘 [砖谞讗诪专]: "讙诐 讻讬 讬转谞讜 讘讙讜讬诐 注转讛 讗拽讘爪诐 讜讬讞诇讜 诪注讟 诪诪砖讗 诪诇讱 讜砖专讬诐" (讛讜砖注 讞, 讬), 讜注诇 讻讱 讗诪专 注讜诇讗: 驻住讜拽 讝讛 讘诇砖讜谉 讗专诪讬转 谞讗诪专, 砖"讬转谞讜" 诪砖诪注讜 讻诪讜 讘讗专诪讬转: 讬砖谞讜, 讬诇诪讚讜. 讜讻讱 爪专讬讱 诇讛讘讬谉 讗讜转讜: "讗讬 转谞讜" 讻讜诇讛讜 [讗诐 讬诇诪讚讜 讻讜诇诐, 讻诇 讬砖专讗诇] — 注转讛 讗拽讘爪诐, 讜讗诐 诪注讟 诪讛诐 讬诇诪讚讜 — 讬讞诇讜 (讬驻讟专讜) 诪诪砖讗 诪诇讱 讜砖专讬诐 诪砖诪注 砖讗诇讛 砖诇讜诪讚讬诐 讗讬谉 注诇讬讛诐 诪砖讗 讛诪诇讱.





讜注讜讚 注讘专转 讗讚讻转讜讘讬 [注诇 讚讘专讬 讛讻转讜讘讬诐], 讚讻转讬讘 [砖谞讗诪专]: "诪谞讚讛 讘诇讜 讜讛诇讱 诇讗 砖诇讬讟 诇诪专诪讗 注诇讬讛诐" [诪讬住讬 诪谞讚讛 讘诇讜 讜讛诇讱 诇讗 讬砖诇讜讟 诇讛讟讬诇 注诇讬讛诐] (注讝专讗 讝, 讻讚) 注诇 讛讻讛谞讬诐 讜讛诇讜讬讬诐 诪砖诪砖讬 讛诪拽讚砖. 讜讗诪专 专讘 讬讛讜讚讛: 诪谞讚讛 — 讝讜 诪谞转 讛诪诇讱, 诪住 砖谞讜转谞讬诐 诇诪诇讱, 讘诇讜 — 讝讜 讻住祝 讙讜诇讙诇转讗 [讙讜诇讙讜诇转], 讜讛诇讱 — 讝讜 讗专谞讜谞讗, 诪住 砖诪砖诇诪讬诐 诪驻注诐 诇驻注诐.





诪住讜驻专: 专讘 驻驻讗 专诪讗 讻专讬讗 讞讚转讗 讗讬转诪讬 [讛讟讬诇 讚诪讬 讻专讬讬转 讘讗专 讞讚砖讛 讙诐 注诇 讛讬转讜诪讬诐], 讗诪专 诇讬讛 [诇讜] 专讘 砖讬砖讗 讘专讬讛 [讘谞讜] 砖诇 专讘 讗讬讚讬 诇专讘 驻驻讗: 讜讚讬诇诪讗 [讜砖诪讗] 诇讗 诪讬讚讜讬诇 [讬讬砖讗讘讜 砖诐 诪讬诐] 讜谞诪爪讗 砖讛讬转讛 讝讜 讛讜爪讗讛 诇讞讬谞诐. 讜砖讗专 讘谞讬 讛注讬专 砖讛诐 诪讘讜讙专讬诐 讬讻讜诇讬诐 诇诪讞讜诇, 讗讘诇 讬转讜诪讬诐 讗讬谞诐 诪讜讞诇讬诐! 讗诪专 诇讬讛 [诇讜]: 诪讬砖拽诇 砖拽讬诇谞讗 诪谞讬讬讛讜 [诇拽讞转 讗谞讬 诇讜拽讞 诪讛诐 诪讛讬转讜诪讬诐], 讗讬 诪讬讚讜讬诇 [讗诐 讬讬砖讗讘讜 诪讬诐] — 诪讬讚讜讬诇 [讬讬砖讗讘讜], 讜讗讬 [讜讗诐] 诇讗 — 诪讛讚专谞讗 诇讛 谞讬讛诇讬讬讛讜 [讗讞讝讬专 讗讜转讜, 讗转 讛讻住祝, 诇讛诐].





讗诪专 专讘 讬讛讜讚讛: 讛讻诇 诪砖诇诪讬诐 诇讗讙诇讬 讙驻讗 [诇讘谞讬讬转 砖注专讬 讛讞讜诪讜转], 讗驻讬诇讜 诪讬转诪讬 [诪讬转讜诪讬诐] 讙讜讘讬诐, 讗讘诇 专讘谞谉 诇讗 爪专讬讻讬 谞讟讬专讜转讗 [讞讻诪讬诐 讗讬谞诐 爪专讬讻讬诐 砖诪讬专讛] 讜诇讻谉 讛诐 驻讟讜专讬诐 诪转砖诇讜诐 讝讛. 讛讻诇 诪砖诇诪讬诐 诇讻专讬讗 驻转讬讗 [诇讻专讬讬转 讘讜专讜转] 诪讬诐, 讗驻讬诇讜 诪专讘谞谉 [诪讞讻诪讬诐] 讚讜专砖讬诐 讚讘专 讝讛, 砖讙诐 讛诐 谞讝拽拽讬诐 诇诪讬诐, 讜诇讻谉 爪专讬讻讬诐 诇讛砖转转祝 讘讻讱. 讜诪注讬专讬诐: 讜诇讗 讗诪专谉 [讗诪专谞讜] 讚讘专 讝讛 讗诇讗 讚诇讗 谞驻拽讬 讘讗讻诇讜讝讗 [砖讗讬谉 讬讜爪讗讬诐 诇爪讜专讱 讞驻讬专转 讛讘讗专 讘讛诪讜谉] 诇注砖讜转 讘注爪诪诐 讗转 讛讞驻讬专讛, 讗诇讗 专拽 讗讜住驻讬诐 讻住祝, 讗讘诇 讗诐 谞驻拽讬 讘讗讻诇讜讝讗 [讬讜爪讗讬诐 讘讛诪讜谉] 诇注砖讜转 讝讗转 — 专讘谞谉 诇讗讜 [讞讻诪讬诐 诇讗] 讘谞讬 诪讬驻拽 讘讗讻诇讜讝讗 谞讬谞讛讜 [讘谞讬 讬爪讬讗讛 讘讛诪讜谉 讛诐] 讜讛诐 驻讟讜专讬诐 诪注讘讜讚讛 讝讜.





诪住讜驻专: 专讘讬 驻转讞 讗讜爪专讜转 砖诇讜 讘砖谞讬 讘爪讜专转 诇讞诇拽, 讗诪专: 讬讻谞住讜 讘注诇讬 诪拽专讗, 讘注诇讬 诪砖谞讛, 讘注诇讬 转诇诪讜讚, 讘注诇讬 讛诇讻讛, 讘注诇讬 讛讙讚讛 讜讬拽讘诇讜 诪诪谞讬, 讗讘诇 注诪讬 讛讗专抓 讗诇 讬讻谞住讜. 讚讞拽 专' 讬讜谞转谉 讘谉 注诪专诐 砖诇讗 讛讻讬专讜 专讘讬 讛讬讟讘 讜谞讻谞住, 讗诪专 诇讜: 专讘讬, 驻专谞住谞讬! 讗诪专 诇讜 专讘讬: 讘谞讬, 拽专讬转 讘诪拽专讗? 讗诪专 诇讜 讘诇砖讜谉 注谞讜讛: 诇讗讜 [诇讗]. 砖谞讬转? 讗诪专 诇讜: 诇讗讜. 讗诪专 诇讜 专讘讬: 讗诐 讻谉, 讘诪讛 (讘讝讻讜转 诪讛) 讗驻专谞住讱? 讗诪专 诇讜 [诇讜]: 驻专谞住谞讬 讻讻诇讘 讜讻注讜专讘 砖讙诐 讛诐 诪拽讘诇讬诐 讗讜讻诇 讗祝 讻讬 讗讬谞诐 诇讜诪讚讬诐. 讛转专讙砖 专讘讬 诪谉 讛讚讘专讬诐 讜驻专谞住讬讛 [驻专谞住 讗讜转讜].





讘转专 讚谞驻拽 [讗讞专讬 砖讬爪讗] 专' 讬讜谞转谉 讬转讬讘 [讬砖讘] 专讘讬 讜拽讗 [讜讛讬讛] 诪爪讟注专 讜讗诪专: 讗讜讬 诇讬 砖谞转转讬 驻转讬 诇注诐 讛讗专抓! 讗诪专 诇驻谞讬讜 专' 砖诪注讜谉 讘专 专讘讬: 砖诪讗 讬讜谞转谉 讘谉 注诪专诐 转诇诪讬讚讱 讛讜讗, 砖讗讬谞讜 专讜爪讛 诇讬讛谞讜转 诪讻讘讜讚 转讜专讛 诪讬诪讬讜? 讘讚拽讜 讜讗砖讻讞 [讜诪爪讗讜] 砖讻讱 讘讗诪转 讛讬讛. 讜讗讝 讗诪专 专讘讬: 讬讻谞住讜 讛讻诇, 砖诪讗 诪讬 砖讗讬谞讜 谞专讗讛 讻转诇诪讬讚 讞讻诐 讛专讬讛讜 讘讗诪转 转诇诪讬讚 讞讻诐.





讜诇注爪诐 砖讬讟转讜 砖诇 专讘讬 讘注谞讬谉 讝讛 诪注讬专讬诐: 专讘讬 讛讜诇讱 诇讟注诪讬讛 [诇讟注诪讜, 诇砖讬讟转讜], 砖讗诪专 专讘讬: 讗讬谉 驻讜专注谞讜转 讘讗 诇注讜诇诐 讗诇讗 讘砖讘讬诇 (讘讙诇诇) 注诪讬 讛讗专抓. 讻讛讛讜讗 [讻诪注砖讛 讝讛] 砖诇 讚诪讬 讻诇讬诇讗 [诪住 讛讻转专] 讚砖讚讜 讗讟讘专讬讗 [砖讛讟讬诇讜 注诇 讛注讬专 讟讘专讬讛], 讗转讜 诇拽诪讬讛 [讘讗讜 专讗砖讬 讛注讬专 诇驻谞讬] 专讘讬 讜讗诪专讜 诇讬讛 [诇讜]: 诇讬转讘讜 专讘谞谉 讘讛讚谉 [砖讬转谞讜 讙诐 讛讞讻诪讬诐 讗讬转谞讜], 讗诪专 诇讛讜 [诇讛诐]: 诇讗. 讗诪专讜 诇讬讛 [诇讜]: 注专讜拽讬谞谉 [讘讜专讞讬诐 讗谞讜] 讜讗讝 讬驻讜诇 讛转砖诇讜诐 注诇 转诇诪讬讚讬 讛讞讻诪讬诐, 讗诪专 诇讛讜 [诇讛诐]: 注专讜拽讜 [讘专讞讜]. 注专拽讜 驻诇讙讬讛讜谉 [讘专讞讜 诪讞爪讬转诐 砖诇 讘谞讬 讛注讬专], 讚诇讬讜讛 驻诇讙讗 [讘讬讟诇讜 讗转 讞爪讬 讛诪住] 诪砖讗专 讘谞讬 讛注讬专.





讗转讜 讛谞讛讜 驻诇讙讗 拽诪讬 [讘讗讜 讗讜转诐 讞爪讬 砖谞砖讗专讜 讘注讬专 诇驻谞讬] 专讘讬, 讗诪专讜 诇讬讛 [诇讜]: 诇讬转讘讜 专讘谞谉 讘讛讚谉 [砖讬转谞讜 讞讻诪讬诐 讗讬转谞讜], 讗诪专 诇讛讜 [诇讛诐]: 诇讗. 讗诪专讜 诇讜: 注专讜拽讬谞谉 [讘讜专讞讬诐 讗谞讜], 讗诪专 诇讛诐: 注专讜拽讜 [讘专讞讜]. 注专拽讜 讻讜诇讛讜 [讘专讞讜 讻讜诇诐], 驻砖 讛讛讜讗 讻讜讘住 [谞砖讗专 讻讜讘住 讗讞讚] 砖诐 讘注讬专, 砖讚讬讜讛 [讛讟讬诇讜] 讗转 讻诇 讛诪住 注诇 讛讻讜讘住. 注专拽 [讘专讞] 讻讜讘住, 驻拽注 讻诇讬诇讗 [讘讟诇 诪住 讛讻转专]. 讗诪专 专讘讬: 专讗讬转诐, 砖讗讬谉 驻讜专注谞讜转 讘讗 诇注讜诇诐 讗诇讗 讘砖讘讬诇 注诪讬 讛讗专抓, 砖讛专讬 诪砖讬爪讗讜 诪谉 讛注讬专, 讘讟诇 讛诪住 诇讙诪专讬.





讗 砖谞讬谞讜 讘诪砖谞讛: 讜讻诪讛 讝诪谉 讬讛讗 讘注讬专 讜讬讛讗 讻讗谞砖讬 讛注讬专 — 砖谞讬诐 注砖专 讞讜讚砖. 讜专诪讬谞讛讬 [讜诪砖诇讬讻讬诐, 诪专讗讬诐 住转讬专讛] 诪诪讛 砖砖谞讬谞讜: 讛讞诪专转 讜讛讙诪诇转 (砖讬讬专转 讞诪讜专讬诐 讜砖讬讬专转 讙诪诇讬诐) 讛注讜讘专转 诪诪拽讜诐 诇诪拽讜诐, 讜诇谞讛 讘转讜讻讛 砖诇 注讬专 讛谞讬讚讞转 讜讛讜讚讞讛 注诪讛谉 注诐 讘谞讬 讛注讬专, 砖讗祝 讛诐 注讘讚讜 注讘讜讚讛 讝专讛 — 讛谉, 讘谞讬 讛砖讬讬专讛, 讘住拽讬诇讛, 讻讚讬谉 讻诇 注讜讘讚讬 注讘讜讚讛 讝专讛 讬讞讬讚讬诐, 讜诪诪讜谞谉 驻诇讟 (谞讬爪诇) 讜讗讬谞诐 谞讬讚讜谞讬诐 讻讬讜砖讘讬 注讬专 讛谞讚讞转, 砖讚讬谉 讗谞砖讬 注讬专 讛谞讚讞转 讘住讬讬祝, 讜讙诐 诪诪讜谞诐 讛讜诇讱 诇讗讬讘讜讚.





讜讗诐 谞砖转讛讜 讘谞讬 讛砖讬讬专讛 砖诐 讘讗讜转讛 讛注讬专 砖诇砖讬诐 讬讜诐 — 讛专讬 讛谉 谞讬讚讜谞讬诐 讘住讬讬祝 讜诪诪讜谞谉 讗讘讚 讻砖讗专 讘谞讬 讛注讬专, 讜讛专讬 砖讚讬 讘讬砖讬讘讛 讘注讬专 砖诇讜砖讬诐 讬讜诐 讻讚讬 诇讛讬讞砖讘 讻讘谉 讛注讬专!





讗诪专 专讘讗, 诇讗 拽砖讬讗 [讗讬谉 讝讛 拽砖讛]: 讛讗 诇讘谞讬 诪转讗 [讝讛 讻讚讬 诇讛讬讞砖讘 诇讗讞讚 诪讘谞讬 讛注讬专] — 砖谞讬诐 注砖专 讞讜讚砖, 讛讗 诇讬转讜讘讬 诪转讗 [讝讛 诇讛讬讞砖讘 讻讗讞讚 诪转讜砖讘讬 讛注讬专] — 砖诇讜砖讬诐 讬讜诐. 讻讚转谞讬讗 [讻驻讬 砖砖谞讬谞讜 讘讘专讬讬转讗]: 讛诪讜讚专 讛谞讗讛 诪"讗谞砖讬 讛注讬专", 讻诇 砖谞砖转讛讗 砖诐 砖谞讬诐 注砖专 讞讚砖 — 讗住讜专 诇讬讛谞讜转 诪诪谞讜, 谞砖转讛讛 驻讞讜转 诪讻讗谉 — 诪讜转专. 讗诐 谞讚专 诪"讬讜砖讘讬 讛注讬专", 讻诇 砖谞砖转讛讗 砖诐 砖诇砖讬诐 讬讜诐 — 讗住讜专 诇讬讛谞讜转 诪诪谞讜, 驻讞讜转 诪讻讗谉 — 诪讜转专 诇讬讛谞讜转 诪诪谞讜.





讜砖讜讗诇讬诐: 讜诇讻诇 诪讬诇讬 [讚讘专] 诪讬 讘注讬谞谉 [讛讗诐 爪专讬讻讬诐 讗谞讜] 砖讬砖讘 讘注讬专 砖谞讬诐 注砖专 讞讚砖? 讜讛转谞讬讗 [讜讛专讬 砖谞讬谞讜 讘讘专讬讬转讗]: 讛讬讜砖讘 讘注讬专 砖诇砖讬诐 讬讜诐 — 爪专讬讱 诇砖诇诐 诇转诪讞讜讬, 诇拽注专转 讗讜讻诇 砖谞讜转谞讬诐 诇注谞讬讬诐, 讬砖讘 砖诐 砖诇砖讛 讞讚砖讬诐 — 谞讜转谉 讻住祝 诇拽讜驻讛 砖诇 爪讚拽讛, 讬砖讘 砖砖讛 讞讚砖讬诐 — 谞讜转谉 诇讻住讜转 诇注谞讬讬诐, 讬砖讘 转砖注讛 讞讚砖讬诐 — 谞讜转谉 诇拽讘讜专讛 砖诇 注谞讬讬诐, 讬砖讘 砖谞讬诐 注砖专 讞讜讚砖 — 谞讜转谉 诇驻住讬 (注诪讜讚讬) 讛注讬专, 讻诇讜诪专, 讛拽诪转 讙讚讬专讜转 讜讻讬讜爪讗 讘讝讛, 诇讛讙谞讛! 讗诪专 专' 讗住讬 讗诪专 专' 讬讜讞谞谉: 讻讬 转谞谉 谞诪讬 诪转谞讬转讬谉 [讻讗砖专 砖谞讬谞讜 讙诐 讻谉 讘诪砖谞转谞讜] 砖谞讬诐 注砖专 讞讚砖 — 诇驻住讬 讛注讬专 转谞谉 [砖谞讬谞讜] 砖讙讜讘讬诐 诇爪讜专讱 讞讬讝讜拽 讜砖诪讬专讛, 讜诇讗 诇讚讘专讬诐 讗讞专讬诐.





讜讗诪专 专' 讗住讬 讗诪专 专' 讬讜讞谞谉: 讛讻诇 诪砖诇诪讬诐 诇驻住讬 讛注讬专 讜讗驻讬诇讜 诪讬转诪讬 [诪讬转讜诪讬诐] 讙讜讘讬诐, 讗讘诇 专讘谞谉 [讞讻诪讬诐] — 诇讗 讬砖诇诪讜, 诪砖讜诐 讚专讘谞谉 诇讗 爪专讬讻讬 谞讟讬专讜转讗 [砖讛讞讻诪讬诐 讗讬谞诐 爪专讬讻讬诐 砖诪讬专讛]. 讗诪专 专讘 驻驻讗: 诇砖讜专讗 讜诇驻专砖讗讛 讜诇讟专讝讬谞讗 [诇讞讜诪讛 讜诇驻专砖 讘砖讘讬诇 讛注讬专 讜诇砖讜诪专 讛谞砖拽] — 讗驻讬诇讜 诪讬转诪讬 [诪讬转讜诪讬诐] 讙讜讘讬诐, 讗讘诇 专讘谞谉 诇讗 爪专讬讻讬 谞讟讬专讜转讗 [讞讻诪讬诐 讗讬谞诐 爪专讬讻讬诐 砖诪讬专讛]. 讻诇诇讗 讚诪讬诇转讗 [讻诇诇讜 砖诇 讛讚讘专]: 讻诇 诪讬诇转讗 讚讗讬转 诇讛讜 [讚讘专 砖讬砖 诇讛诐] 讛谞讗讛 诪讬谞讬讛 [诪诪谞讜] — 讙讜讘讬诐 讗驻讬诇讜 诪讬转诪讬 [诪谉 讛讬转讜诪讬诐].





诪住讜驻专: 专讘讛 专诪讗 [讛讟讬诇] 讘转讜讱 讛砖讗专 讙诐 转砖诇讜诐 爪讚拽讛 诪住讜讬讬诐 讗讬转诪讬 讚讘讬 [注诇 讛讬转讜诪讬诐 砖诇 讘讬转] 讘专 诪专讬讜谉, 讗诪专 诇讬讛 [诇讜] 讗讘讬讬, 讜讛转谞讬 [讜讛专讬 砖谞讛] 专讘 砖诪讜讗诇 讘专 讬讛讜讚讛: 讗讬谉 驻讜住拽讬谉 爪讚拽讛 注诇 讛讬转讜诪讬诐 讗驻讬诇讜 诇驻讚讬讜谉 砖讘讜讬诐 讻讬讜谉 砖讗讬谞诐 讞讬讬讘讬诐 讘诪爪讜讜转! 讗诪专 诇讬讛 [诇讜]: 讗谞讗 诇讗讞砖讜讘讬谞讛讜 拽讗 注讘讬讚谞讗 [讗谞讬 诇讛讞砖讬讘 讗讜转诐 注砖讬转讬] 讻讚讬 砖讬讘讜讗讜 诇讻讘讚诐 砖讛诐 讗谞砖讬诐 讞砖讜讘讬诐 讛谞讜转谞讬诐 爪讚拽讛 讛专讘讛, 讜诇讗 诇讟讜讘转 讛注谞讬讬诐.





讗讙讘 讻讱 诪住驻专讬诐: 讗讬驻专讗 讛讜专诪讬讝 讗讬诪讬讛 [讗讬诪讜] 砖诇 砖讘讜专 诪诇讻讗 [诪诇讱 驻专住] 砖讚专讛 讗专谞拽讗 讚讚讬谞专讬 诇拽诪讬讛 [砖诇讞讛 讗专谞拽 讚讬谞专讬诐 诇驻谞讬] 专讘 讬讜住祝, 讗诪专讛 诇讜: 诇讬讛讜讬 [砖讬讛讬讛] 诇诪爪讜讛 专讘讛 [讙讚讜诇讛]. 讬转讬讘 [讬砖讘] 专讘 讬讜住祝 讜拽讗 诪注讬讬谉 [讜讛讬讛 诪注讬讬谉] 讘讛 讘砖讗诇讛 讝讜, 诪讗讬 [诪讛 驻讬专讜砖] "诪爪讜讛 专讘讛" [讙讚讜诇讛] 砖讬讜讻诇 诇拽讬讬诐 讘讛 讗转 讛转谞讗讬 讘诪转谞讛 讝讜? 讗诪专 诇讬讛 [诇讜] 讗讘讬讬: 诪讚转谞讬 [诪诪讛 砖砖谞讛] 专讘 砖诪讜讗诇 讘专 讬讛讜讚讛: 讗讬谉 驻讜住拽讬谉 爪讚拽讛 注诇 讛讬转讜诪讬诐 讗驻讬诇讜 诇驻讚讬讜谉 砖讘讜讬诐, 砖诪注 诪讬谞讛 [诇诪讚 诪讻讗谉] 讻讬

